作者:盧綸
標題:雪謗後書事上皇甫大夫
內容:盛德總群英，高標仰國楨。獨安巡狩日，曾掩趙張名。業就難辭寵，朝回更授兵。曉川分牧馬，夜雪覆連營。長策威殊俗，嘉謀翊聖明。畫圖規陣勢，夢筆紀山行。綬拂池中影，珂搖竹外聲。賜歡徵妓樂，陪醉問公卿。卻憶經前事，翻疑得此生。分深存沒感，恩在子孫榮。覽鏡愁將老，捫心喜複驚。豈言沈族重，但覺殺身輕。有淚沾墳典，無家集弟兄。東西遭世難，流浪識交情。閱古宗文舉，推才慕正平。應憐守貧賤，又欲事躬耕。